Kuil Mookambika, Kollur

Kuil Mookambika (Tamil: மூகாம்பிகை கோயில்) berada di tebing sungai kecil Sauparnika (Sauparṇikā), di kaki Banjaran Ghats Barat di pekan kecil Kollur (Kannada: Kollūru). Pekan Kollur terletak kira-kira 147 kilometer (90 batu) dari Mangalore di pesisir barat negeri Karnataka, dalam wilayah Tulunadu, India.

Dewi Mookambika yang kini disembah di kuil ini dikatakan telah ditetapkan oleh Adi Sankaracharya. Linga tersebut dipuja sebagai Moola Devi (Dewi Asal), manakala arca Dewi dengan empat tangan yang melambangkan bentuk fizikalnya telah dibuat atas arahan Sankaracharya sendiri.
Walaupun kuil ini terletak di negeri Karnataka, sebahagian besar penganut yang datang adalah dari negeri jiran Kerala. Kuil ini juga merupakan antara tempat suci paling terkenal yang sering diziarahi oleh masyarakat Malayali (rakyat Kerala), tanpa mengira agama mahupun kasta.

Kuil Mookambika di Kollur telah lama dianggap sebagai pusat utama pemujaan Shakti di wilayah Malabar Utara, khususnya antara Thalassery dan Vadakara. Kuil ini juga antara tujuh tempat suci (Mukti Sthala) yang memberikan Moksha yang terletak di Karnataka."Sri Mookambika Devi Temple", Government of Karnataka 

 Lagenda 
Menurut legenda tempatan, kawasan ini pada asalnya dikenali sebagai Maharanyapura.Swami Harshananda, A Concise Encyclopaedia of Hinduism Seorang maharesi bernama Kola Maharesi telah melakukan tapa (pertapaan) di sini bagi memuja Dewi Maha Agung. Sebagai penghormatan kepadanya, tempat ini dinamakan Kolapura, yang lama-kelamaan berubah sebutan menjadi Kollur dalam bahasa tempatan.

Kisah mitologi menceritakan tentang raksasa ganas bernama Kamha atau Mookasura (Mukasura), yang menimbulkan huru-hara di dunia. Menyedari niat jahatnya, Dewi Shakti menjadikannya bisu (muka), menyebabkan dia gagal memohon anugerah daripada Dewa Siva seperti yang dihajatinya. Akibat marah, raksasa itu mula mengganggu Kola Maharesi yang sedang bertapa. Maharesi kemudian memohon perlindungan daripada Dewi, yang turun dari alam suci dan membinasakan raksasa tersebut. Sejak itu, baginda dikenali sebagai Dewi Mookambika, yang bermaksud “Dewi yang membisukan raksasa.”
Selepas peristiwa itu, Shiva muncul di hadapan Kola Maharesi, yang memohon agar Tuhan kekal di tempat ini selama-lamanya. Bagi mengurniakan permintaan tersebut, muncullah sebuah Jyotirlinga dengan Swarnarekha (garisan emas) di tengahnya — bahagian kiri melambangkan tenaga feminin penciptaan (Parvati, Lakshmi dan Sarasvati), manakala bahagian kanan melambangkan kesedaran ilahi (Siva, Vishnu dan Brahma). Linga ini masih dipuja hingga hari ini sebagai lambang penyatuan Siva dan Sakti.

 Peranan dan Pengaruh Sankaracharya 
Menurut kepercayaan, Adi Sankara pernah bertapa di bukit Kudajadri dan menerima kehadiran Dewi Mookambika dalam bentuk swayambhu linga (liṅga yang muncul sendiri) yang dikenali sebagai Mithuna Linga, ditandai oleh garisan emas di tengahnya — melambangkan keutamaan aspek Shakti berbanding aspek Siva.

Legenda juga menyebut bahawa Sankaracharya memohon kepada Dewi untuk bersemayam di tanah Chera (kini utara Kerala) agar penduduk Malayali dapat menyembahnya. Dewi bersetuju dengan syarat beliau akan mengikut di belakang Sankaracharya sepanjang perjalanan, tetapi jika beliau menoleh, Dewi akan berhenti di tempat itu. Apabila Sankaracharya menoleh selepas melintasi Sungai Sauparṇikā, Dewi pun berhenti dan berjanji untuk kekal di situ, memberi berkat kepada mereka yang datang dari bumi Chera. Tempat itu akhirnya menjadi Kuil Mookambika seperti yang ada hari ini.

Falsafah dan tatacara pemujaan di kuil ini dikaitkan dengan tokoh besar Adi Sankaracharya (788–820 M). Beliau dikatakan telah bersembahyang di sini dan melihat rupa sebenar Dewi. Berdasarkan penampakan itu, beliau telah membuat dan memasang arca logam Dewi dalam keadaan duduk dengan empat tangan — dua tangan memegang sankha (sangkakala) dan cakra (cakera), manakala dua lagi menampilkan abhaya mudra (gaya memberi perlindungan) dan varada mudra (gaya memberi anugerah).

Sekitar 24 kilometer dari Kollur terletaknya gunung Kodacadri (atau Kuhacadri), setinggi 1,372 meter (4,500 kaki), diliputi hutan tebal serta mempunyai gua Citramula (yang dikaitkan dengan Sankaracharya) dan air terjun Govindatirtha. Di arah lain pula terletak Maranaghat — tempat Dewi memenggal kepala raksasa Mookasura, yang kini menempatkan kuil dengan Sricakra tanpa sebarang arca.

 Struktur Kuil 
Kuil utama Mookambika turut dikelilingi oleh beberapa kuil kecil yang dikhaskan kepada Virabhadra (manifestasi garang Siva), Subrahmanya, Partheshvara (Siva), Pancamukha Gaṇapati (Ganesha berwajah lima), Hanuman, Mahavishnu, Gopalakrishna (Krishna sebagai kanak-kanak), serta Dewa Ular (Nāga Devathā) 

Selain itu, terdapat juga arca logam panchaloha (campuran lima logam suci) Dewi Mookambika dalam posisi duduk bersila Padmasana, dengan empat tangan. Dua tangannya memegang śaṅkha (sangkakala) dan cakra (cakera suci), manakala dua tangan yang lain menampilkan abhaya mudrā (sikap memberi perlindungan) dan abhīṣṭa mudrā atau varada mudrā (sikap memberi anugerah).

Menurut Skanda Purana, selepas menewaskan Mūkāsura, Dewi Mookambika melaksanakan Marana Homa (ritual api suci pemusnahan) di kawasan Maranakatte. Setelah membunuh raksasa itu, baginda menganugerahkan keilahian kepada roh Mūkāsura dan memberkati agar dia dikenali sebagai Sri Brahmalingeshwara. Sebuah kuil khas untuk Brahmalingeshwara kini terletak di Maranakatte, kira-kira 20 kilometer dari Kuil Mookambika.

Di Maranakatte, dewa utama ialah Sri Brahmalingeshwara, diiringi oleh Malayali Yakshi dan Vata Yakshi, serta dua Dwarapalaka (penjaga pintu suci). Di sebelah kanan ruang suci terdapat sebuah katte (istilah Kannada untuk pelantar pemujaan) yang menempatkan Sri Chakra Yantra yang didirikan oleh Adi Sankara. Bersebelahan Brahmalingeshwara Gudi (kuil utama), terdapat juga Daivadha Mane (rumah roh pelindung) bagi dewa-dewa seperti Hashaiguli (yang dikatakan datang dari Kashi atau Varanasi), Haiguli, Chikku dan beberapa Parivara Daiva (roh penjaga pengiring) lain.

 Perayaan 
Segala upacara pemujaan di kuil ini masih menurut Vijaya Aagama yang ditetapkan oleh Adi Sankara.  

Antara perayaan utama di kuil ini ialah Rathotsava (Perayaan Kereta Ratha) yang diadakan pada bulan Phalguna (Tamil: Panguni) , dan Navaratri pada bulan Aswin. 

Upacara utama pemujaan kepada Dewi dijalankan tiga kali sehari — pada pukul 5 pagi, 11 pagi, dan 7 malam. Setiap hari pada pukul 5.00 pagi, upacara "Nirmalya Pooja" diadakan, dan pada waktu ini para penganut berpeluang untuk melihat Swayambu Linga Dewi Mookambika.

Pintu barat kuil, yang dipercayai menjadi laluan masuk Adi Sankara, lazimnya ditutup dan hanya dibuka pada hari-hari istimewa.

 Pentadbiran 
Sebelum pentadbiran kuil diambil alih oleh kerajaan Karnataka pada awal tahun 2000-an, pengurusan tradisionalnya dijalankan oleh keluarga penganut dari komuniti Malayali Malabar Utara, termasuk beberapa keluarga sami besar seperti Manappalli dari Iringal dan Vadakara.

Selepas pengambilalihan tersebut, perubahan besar berlaku di kawasan kuil akibat peningkatan mendadak jumlah penganut, terutamanya dari Kerala. Namun, pembangunan pesat ini turut menimbulkan masalah seperti komersialisasi berlebihan, pengurusan sisa yang lemah, pencemaran Sungai Sauparnika akibat pembuangan sisa manusia tanpa rawatan, serta pembangunan tidak terkawal yang menjejaskan ekosistem hutan dan persekitaran kuil. 

Kuil ini turut melaksanakan pelbagai kerja sosial yang besar. Beberapa sekolah menengah dan kolej pra-universiti di sekitar Kollur diuruskan oleh pihak kuil. Penginapan yang selesa serta taman-taman yang indah turut disediakan demi keselesaan para penganut yang datang berkunjung. 

 Para Penganut 
Pemuzik Ilayaraja menghadiahkan sebuah mahkota berlian untuk Dewi Mookambika dan sebuah mahkota perak dan pedang perak untuk Virabhadra.The Hindu, 10 September 2025Tirtha Yatra, Ilayaraja Offers Diamond Crown to Sri Mookambika & Veerabhadra TemplesIlayaraja juga telah menghasilkan muzik untuk filem Tamil "Thaai Mookambikai." (1982).Thaai Mookambikai Lagu Janani Janani yang didedikasikan kepada Dewi Mookambika, dinyanyikan oleh Ilayaraja sendiri.

Penyanyi terkenal, K.J.Yesudas, melaksanakan upacara Chandika Homa dan mendapatkan “darshan” Devi setiap tahun pada hari ulang tahunnya. 

Sekitar 50% daripada para penganut yang mengunjungi kuil ini berasal dari Kerala, 25% dari Tamil Nadu, dan 25% lagi dari Karnataka. Terdapat juga pengunjung dari Andhra dan Maharashtra.

 Pautan Luar 

 https://kollurmookambikatemple.org/
 Lagu Janani Janani dari filem Thaai Mookambikai 

 Lihat Juga 

 Kamakhya
 Mookambika

 Rujukan 
Kategori:Hinduisme
Kategori:Kuil Hindu
Kategori:Kuil Hindu di Karnataka